CELEX: 32015R1315
Language: sk
Date: 2015-07-30 00:00:00
Title: Vykonávacie nariadenie Komisie (EÚ) 2015/1315 z 30. júla 2015 o pridelení dodatočných dní na mori Španielsku v divíziách ICES VIIIc a IXa okrem Cádizského zálivu

31.7.2015   
            
            
               SK
            
            
               Úradný vestník Európskej únie
            
            
               L 203/7
            
         VYKONÁVACIE NARIADENIE KOMISIE (EÚ) 2015/1315
   z 30. júla 2015
   o pridelení dodatočných dní na mori Španielsku v divíziách ICES VIIIc a IXa okrem Cádizského zálivu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2015/104 z 19. januára 2015, ktorým sa na rok 2015 stanovujú rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade plavidiel Únie aj v určitých vodách nepatriacich Únii, ktorým sa mení nariadenie (EÚ) č. 43/2014 a ktorým sa zrušuje nariadenie (EÚ) č. 779/2014 (1), a najmä na bod 8 jeho prílohy IIB,
   keďže:
   
               (1)
            
            
               V tabuľke I prílohy IIB k nariadeniu (EÚ) 2015/104 sa stanovuje maximálny počet dní, počas ktorých sa plavidlá Únie s celkovou dĺžkou najmenej 10 metrov, ktoré majú na palube alebo nasadzujú vlečné siete, dánske záťahové siete a podobný výstroj s veľkosťou ôk najmenej 32 mm, žiabrovky s veľkosťou ôk najmenej 60 mm alebo lovné šnúry na lov pri dne, môžu nachádzať v divíziách ICES VIIIc a IXa okrem Cádizského zálivu v období od 1. februára 2015 do 31. januára 2016.
            
         
               (2)
            
            
               Podľa bodu 8.5 prílohy IIB k nariadeniu (EÚ) č. 2015/104 môže Komisia na základe trvalého ukončenia rybolovných činností, ktoré boli vykonávané od 1. februára 2014 do 31. januára 2015, prideliť dodatočný počet dní na mori, počas ktorých sa môže plavidlo oprávnené svojím vlajkovým členským štátom nachádzať v danej oblasti, pokiaľ má na palube regulovaný výstroj.
            
         
               (3)
            
            
               V súlade s prvou vetou bodu 8.1 prílohy IIB k nariadeniu (EÚ) 2015/104 predložilo Španielsko 1. júna 2015 žiadosť o dodatočný počet dní na mori na základe trvalého ukončenia rybolovných činností šiestich plavidiel, ktoré boli vykonávané od 1. februára 2014 do 31. januára 2015.
            
         
               (4)
            
            
               Na základe údajov predložených Komisii a so zreteľom na metódu výpočtu stanovenú v bode 8.2 prílohy IIB k nariadeniu (EÚ) 2015/104 by sa Španielsku pre plavidlá uvedené v bode 1 uvedenej prílohy mali na obdobie od 1. februára 2015 do 31. januára 2016 prideliť tri dodatočné dni na mori.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
            
         PRIJALA TOTO NARIADENIE:
   Článok 1
   Maximálny počet dní na mori, počas ktorých môže Španielsko povoliť plavidlu, ktoré sa plaví pod jeho vlajkou, ktoré má na palube alebo nasadzuje regulovaný výstroj a nepodlieha osobitným podmienkam, ako sa stanovuje v tabuľke I prílohy IIB k nariadeniu (EÚ) 2015/104, nachádzať sa v divíziách ICES VIIIc a IXa okrem Cádizského zálivu, sa zvyšuje na 117 dní za rok.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 22, 28.1.2015, s. 1.